
Nova živost oko pitanja o podrijetlu Hrvata, izazvana ostvarenjem 
samostalne hrvatske države krajem 1990, bit će nam ovdje samo povod da 
razmotrimo njegovu narav kao znanstvenoga problema, a on je sam po 
sebi višestruko zanimljiv jer je izrazito interdisciplinaran i jer je metodološki 
vrlo zahtjevan. Na njemu se, kada se valjano razmotri, očituje spoznajna 
podloga historiografske sinteze. Imamo tako osobito zanimljiv primjer 
metodskih pretpostavki interdisciplinarnoga povijesnog istraživanja. 
Vrijedno je stoga svakomu tko se načelno zanima za znanost da se malo 
pozabavi njime. 


Metodološke premise 


No povijest nas ne vodi samo znanju o prošlosti i ne crta nam samo sliku o 
njoj. Ona nas uči i snalaziti se u njoj, upućuje na to da se u prošlosti 
pronalaze uporišta mišljenju i osjećanju u sadašnjosti. Time ona najviše i 
obogaćuje naš život. No upravo zato posežu za njom i ideologije, 
zasnivajući jednostran pogled na svijet i siromašeći time istančanost 
snalaženja u prošlosti, a ukalupljujući razmišljanje i osjećanje u 
sadašnjosti. Ideologija u povijesti traži svoje argumente i nalazi slike kojima 
mobilizira i usmjeruje. Njoj, dakako, nije do utemeljenosti povijesnoga suda 
niti do svestrane mnogoslojnosti povijesne dokumentacije i argumentacije, 
nego traži dokaze da je bilo upravo onako kako se i bez dokaza osjeća da 
je moralo biti. Sve to ne može ostati bez posljedica za povijesno 
rasuđivanje, osobito ako se ne luči jasno između jednoga i drugoga, 
znanosti i ideologije. Treba stoga u povjesničkom razlaganju i pri sudu o 
raznim odgovorima što se daju na povijesna pitanja razlikovati znanstveno 
utemeljene pokušaje da se cjelovito opiše i objasni koji povijesni tijek od 
ideoloških zahvata kojima se jednostrano odabire i usmjerava mišljenje i 
osjećanje. Prvi se mogu zvati modelima, a drugi ideologemima. 


Svako pitanje o podrijetlu, i pojedinca, i roda, i naroda, pobuđuje veliku 
pozornost. U podrijetlu se, tako se misli i osjeća, očituje prava narav, iz 
njega se izvodi identitet. Koliko god se narav doista i zasniva na postanku, 
opet ima u tome što se podrijetlu pridaje tolika važnost dobra mjera 
iracionalnosti. Nije naime tako da bi za razumijevanje naravi i utvrđivanje 
identiteta prvotno i najdavnije podrijetlo bilo najvažnije ili čak odlučno. Ipak 
mnogi osjećaju tako, premda se narav zasniva i identitet određuje svim 
razvojem i rastom što vodi do njega, a ne samo ili najviše prvim početcima. 
U europskoj je pak kulturi, još tamo od rasapa Rimskoga carstva, 
zajedničko podrijetlo naroda, u pravilu fiktivno i utemeljeno samo na 
legendarnoj predaji, osnovno načelo njegove identifikacije i političke 
organizacije. Nije dakle čudno što smo i mi danas skloni tako misliti i 
osjećati, iako bi svima razumski već davno moralo biti jasno da je važna 
tradicija koja se nosi, a ne podrijetlo, i da tu tradiciju ne čine samo neki 
davni početci nego i sve ono što se s njome zbivalo dok se prenosila s 
pokoljenja na pokoljenje u dugom nizu mnogih stoljeća. 

Kada je dakle riječ o podrijetlu naroda, mnogo je pobuda da se u vezi s 
time stvaraju ideologemi, a dogodit će se onda da oni utječu na 
konstrukciju znanstvenih modela kojima se pokušava odgovoriti na to 
pitanje i na izbor među takvim alternativnim modelima. No i onda kada su 
modeli pod jakim utjecajem ideologema ili čak posve u njihovoj vlasti, opet 
je razlika između modela i ideologema i jasna i bitna. Odgovor koji se daje 
modelom nikad se ne smatra konačnim i iscrpnim. Koliko god impozantna 
bila konstrukcija kojom se modelira povijesna slika, ne prestaje se gledati i 
na to kako je utemeljena i nije li na njoj potrebna kakva promjena ili 
dopuna. 


Pismena vrela 


Imajući sve to na umu možemo se sada obratiti svojem konkretnom 
predmetu, podrijetlu Hrvata kao znanstvenom problemu. Budući da se radi 
O povijesnom pitanju, treba prvo razmotriti kako stoji s pisanim vrelima za 
nj. Razmjerno su obilna i svakako dovoljna da se na njima zasnuje 


cjelovita i u glavnim crtama pouzdana povijesna slika za sva razdoblja 
rimske provincije Dalmacije sve do sloma antičkoga života. U to doba 
nema traga Hrvatima u njoj. A Slaveni se javljaju na samom kraju, na 
prijelazu iz VI. u VII. stoljeće, kao opasan neprijateljski narod koji je počeo 
prodirati u nju. O tome kako su Slaveni Dalmaciju konačno osvojili razabire 
se tek nešto malo iz zapisa u španjolskim i etiopskim 
ranosrednjovjekovnim kronikama. Te slabo određene i u pojedinostima 
teško razumljive vijesti dolaze dakle iz velike prostorne daljine, dok 
bizantska vrela šute zabavljena sudbonosnim zbivanjima, a domaćih 
uopće nema. Tek u IX. stoljeću progovaraju franačka i s njima domaća 
vrela. Tada je u nekadašnjoj rimskoj Dalmaciji već prisutan gentilno 
organiziran narod Hrvata (gens Chroatorum), kojim vlada knez, a zove se 
još i Slaveni (Sclavi) i Dalmatinci (Dalmatini). O tome kako su se tamo 
našli nema iz IX. stoljeća nikakve vijesti. 

Tek oko polovice X. stoljeća zapisao je bizantski car Konstantin VII. 
Porfirogenet vijesti o tome. Iz njegova kazivanja proizlazi da su se doselili 
u rimsku Dalmaciju u prvoj polovici VII. stoljeća, tamo skršili avarsku vlast i 
osnovali svoju. U Konstantinovu djelu, kojemu su humanisti dali naslov De 
administrando imperio, povjerljivu priručniku za vođenje vanjske politike 
Bizantskoga carstva, to se pripovijeda u dvije verzije. U jednoj (u 29. i 31. 
glavi) se kaže da se to dogodilo u sporazumu s bizantskim carem 
Heraklijem (610-641), a u drugoj (u 30. glavi) taj se sporazum ne spominje, 
a ističu se veze Hrvata s Francima: kako su im u prvo vrijeme bili podložni 
u staroj domovini i u novoj, a onda se u teškim i krvavim borbama 
oslobodili njihove vlasti. 

U prvoj verziji potječu Hrvati koji su došli u Dalmaciju od nekrštenih Hrvata 
u velikoj Hrvatskoj, koja leži sjeverno od Mađarske i u blizini Franačke, te 
oni tamo žive nekršteni još i u doba kada pisac to piše, a u drugoj dolaze iz 
zemlje što leži onkraj Bavarske i na području gdje se osjeća franačka moć, 
a potječu od Bijelih Hrvata, što žive u toj zemlji još i dok pisac to piše. 
Prema prvoj verziji pokrstili su se odmah poslije doseljenja, a prema drugoj 
tek pošto su se otresli franačke vlasti. Po prvoj verziji doveo je Hrvate u 
Dalmaciju knez, a po drugoj sedmero braće, upravo petorica braće i dvije 


sestre, koji su se odvojili od svojega roda, poveli u Dalmaciju svatko svoj 
narod, zapravo puk ili vojsku. 

Obje se vijesti nalaze u istoj knjizi, ali ima razloga da se pomišlja na to da 
su im autori različiti, pa bi prva potjecala od samoga cara Konstantina, a 
druga, nešto malo mlađa, bila bi naknadno uvrštena u njegov tekst. 
Moguće je, međutim, i to da su tu podatci koje je dobivao iz različitih izvora 
ostali nesređeni i bez usklađivanja preuzeti u konačni tekst. Bio bi to tada 
samo nedostatak redakcije. Bolje je stoga govoriti o vijestima o doseobi 
Hrvata u Dalmaciju kako ih čitamo kod Konstantina Porfirogeneta. To 
kazivanje po duhu i stilu ne pripada učenoj bizantskoj historiografiji, nosi 
nedvojbena obilježja pučke naive i raspoznaju se u tome tragovi usmene 
predaje. Osim toga se u tom pripovijedanju prepoznaje osobita književna 
vrsta, koju filolozi zovu origo gentis, kazivanje o podrijetlu naroda, 
kakvima su se u ranom srednjem vijeku novi gentilno organizirani narodi 
predstavljali obrazovanim baštinicima antičkoga svijeta i time uvrštavali u 
nj. Odatle se vidi da Konstantin svoje podatke, po svemu se čini, nije crpio 
iz starijih i danas izgubljenih bizantskih vrela nego, ili preko svojih 
obavještajaca iz same zemlje Hrvata, ili iz najstarijih spisa koji su, i opet 
oslanjajući se na hrvatsku usmenu predaju, Romanima u gradovima 
carske Dalmacije predstavljali hrvatsku origo gentis. Odatle proizlazi da je 
vrijednost tih zapisa za povijest hrvatske književnosti izvanredno velika, ali 
kao vjerodostojno svjedočanstvo o povijesti naroda znatno slabija. Doista 
se u onom što donosi car Konstantin razabiru protuslovlja i nedosljednosti 
koje dolaze odatle što se origo gentis preoblikovala u raznim verzijama da 
bi se legitimirala razna stanja koja su nastajala između VII. i X. stoljeća. 
Tako smo već u ovom najstarijem vrelu, koje je tri stoljeća mlađe od 
događaja što ih prikazuje, usred hrvanja oko identiteta i legitimiteta što do 
naših dana utječe na raspravu o podrijetlu Hrvata. 


Drugo je po vremenskom redu pisano vrelo o postanku hrvatske vlasti na 
području rimske Dalmacije Ljetopis popa Dukljanina. Nastao je u XII. st. 
Prema njegovu se kazivanju nisu Hrvati kao takvi uopće ni doselili u 
Dalmaciju. Došli su samo Goti pod braćom Totilom i Ostroilom. Osvojili su 
najprije Panoniju. Onda je Totila s jednim dijelom vojske krenuo u Italiju, 
opustošio je i tamo umro, a Ostroilo je osvojio Dalmaciju i vladao njome 


kao kraljevstvom Gota. O gotskom kralju u Dalmaciji Selimiru, sinu 
Svevladovu i unuku Ostroilovu, kaže Dukljanin da ju je napunio mnoštvom 
Slavena i da je u ono doba u zemlji bio mir (glava 4: replevit multitudine 
Sclavorum et quievit terra in diebus illis). O tome ne daje nikakva bližeg 
objašnjenja. Govoreći poslije o kraljevstvu Gota u Dalmaciji kaže da su se 
oni zvali još i Slaveni (glava 5: Gothi, qui et Sclavi). Kraljevstvo Gota 
postalo je tako i kraljevstvo Slavena. Tek kada se potanko opisuje kako je 
Svetopelek, osmi Selimirov nasljednik, koji se prvi pokrstio i preveo cijeli 
svoj narod u kršćanstvo, uredio svoju državu, spominje se prvi put 
Hrvatska kao ime kojim je nazvao dvije od pokrajina na koje je podijelio 
svoje kraljevstvo, i to upravo primorske njegove pokrajine. Jednoj je od njih 
nadjenuo ime Bijela Hrvatska, a zvala se i Donja Dalmacija (glava 9: 
vocavit Croatiam albam, quae et inferior Dalmatia dicitur), a drugoj 
Crvena Hrvatska, a zvala se i Gornja Dalmacija (u istoj glavi: Croatiam 
Rubeam vocavit, quae et superior Dalmatia dicitur). Hrvatska su tako 
samo dvije pokrajine kraljevstva Gota ili Slavena. U Dukljanina nema 
nikakvoga dolaska Hrvata, a i dolazak Slavena pod gotskim okriljem ostaje 
sasvim nejasan. 


Ljetopis Popa Dukljanina, u prijepisu hrvatskoga povjesnika Ivana Lucića, 
1669 


Kazivanje Dukljaninovo o povijesti Gota u Dalmaciji puno je povijesno 
nepouzdanih podataka. Nikako se ne slaže s autentičnim vijestima o 
povijesti Gota. Razabire se da je taj pisac imao pisanih vrela što su 
potjecala iz spisa koji su nastali u benediktinskom samostanu Monte 


Cassino, ali među njima nisu bila vrela s autentičnim podatcima. U 
Dukljaninovo su pripovijedanje uvršteni mnogi podatci s valjanom 
povijesnom pozadinom, čak i jedna jako prerađena verzija Žića 
Konstantinova, staroslavenskoga životopisa sv. Ćirila, ali cjelovit prikaz 
događanja kakav se čita u njega ne može se nikako smatrati autentičnim, 
to je očito iskićena konstrukcija autora i redaktora što pripada već kasnijim 
stoljećima prijelaza iz ranoga u razvijeni srednji vijek. Nemoguće je stoga 
iz toga prikaza crpsti podatke koji bi mogli iole pomoći pri odgovaranju na 
pitanje o podrijetlu Hrvata. 


Treće po vremenskom redu pisano vrelo za odgovor na pitanje o podrijetlu 
Hrvata povijesno je djelo Historia Salonitana Tome Arhiđakona, nastalo 
oko polovice XIII. stoljeća, dakle punih šest stotina godina poslije vremena 
o kojem u tim vijestima izvješćuje. Toma pripovijeda (u 7. glavi) da je 
Salona, metropola rimske provincije Dalmacije, razorena u doba Gota. 
Tada su Goti pod svojim vojvodom Totilom dolazeći iz predjela Njemačke i 
Poljske krenuli u Italiju i na tom putu stigli u Dalmaciju. Sam Totila napadao 
je Salonu i pustošio Dioklecijanovu palaču. S njim je došlo sedam ili 

osam rodova plemića (septam vel octo tribus nobilium) iz Poljske (de 
partibus Poloniae). Njima se dopala Hrvatska, planinska zemlja u zaleđu 
Dalmacije, i njihov im je vojvoda dopustio da je zaposjednu i da ostanu 
ondje. Toma kaže da se Hrvatska u starini zvala Kuretija po narodu Kureta 
ili Koribanata. Za to da su Kureti u starini živjeli na Jadranu navodi 
svjedočanstvo rimskoga pjesnika Lukana. 


S tim starosjediocima izmiješali su se doseljenici i novi gospodari iz Poljske 
i Češke (de Polonia seu Boemia) i postali su s njima jedan narod jednoga 
jezika. Dobili su i vlastite knezove, a zvali su se većinom Goti, ali uz to još i 
Slaveni, prema imenu što su ga sa sobom donijeli došljaci. Oni su napadali 
Latine u primorskim krajevima, a najviše Salonu, pa ju je gotski knez koji je 
vladao svom zemljom Slavena (dux Gothus qui toti praeerat 
Sclavoniae) u jednom velikom napadaju osvojio i razorio. Prema Tominu 
se kazivanju Hrvati dakle zovu po starim Kuretima, a Hrvatska po staroj 
Kureciji. Oni se zovu i Slaveni jer su njihovu vlast osnovali plemeniti rodovi 


doseljeni iz Poljske i Češke, a zovu se i Goti jer su ti doseljenici došli u 
Dalmaciju s Totilom i njegovom gotskom vojskom. Oni su tada zauzeli i 
zadržali planinski dio provincije, tamo se izmiješali sa starosjediocima, 
izgradili snažan narod i kneževsku vlast, i tek tada, dakle dosta vremena 
poslije dolaska s Totilom i Gotima, zauzeli i razorili Salonu. Ta je zapletena 
priča još zapletenija stoga što Toma na dva mjesta piše tako da se 
razumije kao da su Salonu razorili Goti u doba kad ih je Totila doveo kao 
osvajače u Dalmaciju. 

Između Tomina i Dukljaninova kazivanja postoji, očitim razlikama unatoč, 
velika sličnost. U obama je razorenje rimske vlasti u Dalmaciji i 
uspostavljanje slavenske vezano za pohod Gota pod Totilom iz sjevernih 
strana u Italiju. U obama su Slaveni u Dalmaciji uklopljeni među gotske 
osvajače, bilo da su onamo došli kao dio gotske vojske, kako piše Toma, 
bilo da ih je onamo doselio gotski kralj, kako je u Dukljanina. Slavenska se 
vladavina tako izvodi iz gotskoga osvajanja. Najznatnija pak razlika između 
obaju kazivanja sastoji se u tome što je Dukljaninovo jako iskićeno očito 
nepovijesnim podatcima. Tako se u njega gotskim osvajačima suprotstavlja 
kralj Dalmatinaca (rex Dalmatinorum), a saveznik mu je kralj provincije 
Istre (rex Istriae provinciae) i oni obojica zapovijedaju vojskom gentilno 
organiziranoga naroda (ambo congregantes exercitum gentis suae). 
Posve nehistorijsko je i Dukljaninovo rodoslovlje gotskih vladara. U Tome 
su pak pri kazivanju o padu Salone i o uspostavljanju slavenske-hrvatske 
vlasti na njezinu polju i u njegovu zaleđu anakronistički povezani i stavljeni 
među se u bližu vezu događaji koji su svi povijesni, ali ni vremenski ni 
uzročno nemaju među se bliže veze. To su: 1. pohod Istočnih Gota godine 
493. pod Teodorikom u Italiju, gdje su osnovali svoje kraljevstvo; 2. rat koji 
je bizantski car Justinijan vodio 535-552. god. s Totilom, kraljem Gota u 
Italiji, pri čemu je Salona prelazila iz ruku jednih u ruke drugih i stradavala 
od pljačke i razaranja; 3. zauzeće Dalmacije i razaranje Salone od Avara i 
Slavena u prvoj polovici VII. stoljeća, što znači potpun i trajan gubitak 
njezina antičkog urbaniteta i slom antičkoga života u svoj provinciji 
Dalmaciji osim sasvim srozanoga kontinuiteta u onim otočnim i obalnim 
gradovima što su ostali carski i time postali bizantski. 


Iskićeno je Tomino kazivanje samo nepovijesnim podatkom da je Totila 
osobno kao uznosit pobjednik oštetio Dioklecijanovu palaču. Taj gotski kralj 
nikada nije bio u Dalmaciji. To mora stoga da je legendarna splitska 
predaja u kojoj se, dopadljivo nadopunjeno, čuvalo sjećanje na nevolje 
koje je Salona prošla za bizantsko-gotskih ratova u VI. stoljeću. Takav 
odnos između Tomina i Dukljaninova kazivanja pokazuje da su se obojica 
držala istoga vrela u kojem se slavenska vlast u Dalmaciji izvodila iz 
gotskoga osvajanja, samo je Dukljaninova verzija jako iskićena 
nepovijesnim dodatcima; Tomina, iako mlađa, bolje čuva prvotni sadržaj 
toga povijesnoga sastavka, u kojem se anakronički povezuju vijesti o 
autentično zajamčenim povijesnim zbivanjima. Dukljaninova verzija, iako 
starija, nikako ne može biti prvotna jer bi tada trebalo pretpostaviti da je 
Toma iz nje uklonio sve nepovijesne dodatke i ostavio samo ono što je u 
skladu s autentičnim podatcima. Znanja i pomagala što su potrebna za to 
splitski pak arhiđakon s polovice XII. stoljeća nije mogao imati. 
Uspoređujući vijesti triju pisaca o početcima hrvatske vlasti u Dalmaciji, 
može se dakle doći do tri njihova vrela. To su: 


1. vrelo po kojem su Hrvati iz zemlje što leži sjeverno od Mađarske i blizu 
Franačke došli u Dalmaciju pod jednim svojim vladarom na poziv i uz 
odobrenje cara Heraklija te se u njoj nastanili pošto su iz nje istjerali Avare. 
Te su vijesti došle do nas samo u prvoj verziji cara Konstantina (u 31. glavi 
njegova djela); 


2. vrelo po kojem je hrvatsku vlast u Dalmaciji osnovalo sedam (ili osam) 
rodova što su sa sjevera, iz zemlje blizu Bavarske, odnosno iz Češke i 
Poljske, došli u Dalmaciju, pobijedili Avare što su vladali njome i sami 
uspostavili svoju vlast u njoj. Te su vijesti došle do nas u drugoj verziji cara 
Konstantina (u 30. glavi njegova djela) i u kazivanju Tome Arhiđakona, 
uklopljene u vijesti trećega vrela; 


3. vrelo po kojem su Dalmaciju od Rimljana osvojili Goti što su iz sjevernih 
prostranstava došli u nju i uspostavili tamo svoju vlast, od koje potječe 


slavenska (pa i hrvatska) vlast u Dalmaciji. Te su vijesti došle do nas u 
djelima popa Dukljanina i Tome Arhiđakona. 

To je dakle ono što nam pisana povijest kazuje o hrvatskim početcima. 
Istaknuti valja kako nam filološko istraživanje omogućuje da prodremo u 
prošlost te pisane povijesne predaje dublje nego što u njoj leže djela što su 
uščuvana do naših dana, pa se i njezine vijesti ne mogu iščitavati izravno 
iz njih, nego se promatrajući kako se one različito zrcale u tim djelima bolje 
razabire što je u kazivanju izgubljenih starijih vrela bilo bitno. Pisana se 
povijest ne može upotrebljavati za odgovor na pitanja o prošlosti što nam 
se postavljaju ako se njezini tekstovi pomno ne obrade i filološki. To se 
osobito jasno razabire kada se radi o povijesti starijih razdoblja jer se 
tekstovi koji sadrže vijesti o njima bez filoloških istraživanja ne mogu 
valjano razumjeti. Po tome je svako bavljenje pisanom poviješću starijega 
vremena već samo po sebi interdisciplinarno. 


Modeli i ideologemi 


Na temelju takve pisane predaje o hrvatskim početcima vrlo se oštro 
postavlja pravo povijesno, a ne više filološko, pitanje o vjerodostojnosti tih 
protuslovnih verzija. No još je temeljnije pitanje koliku važnost treba dati 
tim vijestima o doseljenju i osvojenju u cjelini povijesne slike, koliko su one 
znatne pri određivanju novovjekih povijesnih i narodnosnih identiteta. Koji 
je identitet bitniji, da li onaj koji utemeljuju doseljenici i njihova osvajačka 
vlast, ili kontinuitet stare i slavne rimske Dalmacije? Tu se nude dva 
moguća modela povijesnoga objašnjenja, a sukobljuju se i dva 
ideologema. Pri modelima se radi o činjenicama, o tome koliko težine valja 
dati promjenama što su nastupile doseljenjem i uspostavljanjem nove 
vlasti, potire li to stari identitet Dalmacije ili ne. Pri ideologemima se radi o 
vrijednostima, o tome što je vrjednije, ono što se uspostavilo doseljenjem i 
osvajanjem ili ono što postoji od prije. 

To se pokazuje već kod srednjovjekovnih pisaca. Prva verzija Konstantina 
Porfirogeneta primjenjuje na podrijetlo Hrvata model doseljenja, ali ističući 
bizantsko vrhovništvo nad tim doseljenjem iskazuje ideologem kontinuiteta, 


staru bizantsku vlast vrjednuje više od novouspostavljene hrvatske. Druga 
se njegova verzija u tome bitno razlikuje od prve. | ona primjenjuje model 
doseljenja, ali iskazuje i ideologem inovacije poričući vrijednost franačkoj 
vlasti nad doseljenim Hrvatima. Dukljanin primjenjuje također model 
doseljenja i potvrđuje pri tome ideologem inovacije, a i Toma ostaje pri 
modelu doseljenja, ali pri tome iskazuje ideologem kontinuiteta, pa u 
skladu s time čak i samo ime Hrvata izvodi iz autohtone antike. 


Slavistički modeli 


Povijesnom se rasuđivanju postavlja nadalje pitanje treba li više vjerovati 
Dukljaninovu i Tominu pripovijedanju o Gotima kao osvajačima koji su 
oborili rimsku vlast u Dalmaciji i uspostavili svoju ili Konstantinu 
Porfirogenetu koji pripovijeda o Avarima i Slavenima u toj ulozi. Tu je za 
kritičko povijesno rasuđivanje prednost cara Konstantina očita, čim se 
obrati pozornost na to kako je iz pouzdanih izvora poznato da gotska 
vladavina u Dalmaciji ne znači niti razorenje Salone niti kraj rimskoga reda 
u Dalmaciji, nego je on, pošto je car Justinijan 555. konačno skršio Gote, u 
njoj obnovljen. Nasuprot tomu, u prvoj polovici VII. stoljeća, dakle upravo 
nekako za cara Heraklija, prestaju vijesti pisanih vrela o Dalmaciji i gube se 
prepoznatljivi tragovi rimskoga života u njoj. Nije dakle čudno što je prvak 
hrvatske historiografije i utemeljitelj kritičnoga povijesnoga istraživanja u 
Hrvata Ivan Lučić Lucius u svojem monumentalnom djelu De regno 
Dalmatiae et Croatiae (Amsterdam, 1666) bez oklijevanja poklonio vjeru 
upravo Porfirogenetu. To je leglo u temelje svoj kasnijoj kritičkoj 
historiografiji hrvatskoj. Ona je sva polazila od kritike vijesti cara 
Konstantina. 

Pri tome su se otvarale razne mogućnosti. Barokna je historiografija 
poklonivši vjeru Konstantinu Porfirogenetu dosljedno razlikovala doseljenje 
i osvajanje Avara i Slavena, koji su uništili rimski red u Dalmaciji i razorili 
Salonu, od kasnijega doseljenja Hrvata, koji su pobijedili Avare i njihovu 
vlast zamijenili svojom. Promijenilo se to tek u XIX. stoljeću, kad je 
slavistika počela crtati cjelovitu i podrobnu sliku slavenske drevnosti na 


temelju svih raspoloživih podataka. U njoj je seoba Slavena sa sjevera na 
jug preko Dunava imala veliko značenje, a vijesti cara Konstantina o 
naknadnoj hrvatskoj seobi učinile su se neznatne, suviše komplicirane i 
premalo vjerodostojne. Kada se onda učinilo da sjeverni Hrvati nemaju 
osim imena nikakve veze s Hrvatima u Dalmaciji i da je samo ta jednakost 
imena dala povoda za tvrdnju da južni potječu od sjevernih (F. Rački) i da 
cjelovit južnoslavenski kontinuum hrvatskih govora ne dopušta 
pretpostavku o zapadnoslavenskim doseljenicima među narodom koji 
njima govori (V. Jagić), zabacile su se vijesti Konstantina Porfirogeneta i 
počele se smatrati nehistorijskima (T. Smičiklas). Takvo je shvaćanje 
dakako odgovaralo zastupnicima ideologema slavizma, koji su Hrvate htjeli 
identificirati isključivo i jedino kao Slavene. Trebalo je da Hrvati svojim 
podrijetlom budu dio amorfnoga Slavenstva. 


Nasuprot tomu su oni kojima je bilo stalo ne toliko do pučkog i narodnog 
slavenskoga identiteta Hrvata, nego do državnopravnog i nacionalnoga, 
rado prihvaćali vijesti o kasnijoj posebnoj doseobi Hrvata i uspostavi 
njihove vlasti (V. Klaić). Može se tako govoriti o modelu kroatističkog 
slavizma nasuprot modelu čistoga slavizma, za koja su se oba mogli 
navoditi argumenti, a stoje u vezi s ideologemima slavizma i kroatizma. No 
model posebne i kasnije doseobe Hrvata prihvaćali su i takvi povjesničari 
koji nisu pristajali uz ideologem izdvojenoga kroatizma (N. Nodilo). Odatle 
se lijepo vidi kako nema mehaničke povezanosti između pojedinih modela i 
ideologema. 


Germanistički i iranistički model 


Radikalno suprotni slavističkom modelu jesu neslavistički, osobito 
germanistički i iranistički. Argumentacija za takve modele nalazi pored 
Porfirogenetovih vijesti o posebnoj i kasnijoj doseobi Hrvata najjače 
uporište u činjenici da ime samih Hrvata i imena onih petero braće i dvije 
sestre što su prema drugoj verziji u djelu cara Konstantina doveli narod u 
Dalmaciju sigurno nisu slavenska. 


No koliko god je gotsko razdoblje važno i za hrvatsku etnogenezu, već 
time što su Dalmacija s Liburnijom i Savska Panonija baš tada prvi put 
postale jedno upravno, a čini se, i crkveno područje, pa je time postavljen 
kalup, u kojem će se poslije izliti hrvatski narod kakav je danas, ostaje 
činjenica da se početci hrvatske povijesti, pa time niti podrijetlo Hrvata ne 
mogu vezati za germansko doseljavanje i gotsku vlast u Dalmaciji jer je 
poslije nje restaurirana rimska i potrajala kojih pol stoljeća, te između 
gotske vlasti u Dalmaciji i slavenske/hrvatske nema kontinuiteta. Svi koji 
žele podrijetlo Hrvata povezati s Gotima u Dalmaciji (Kelemina, Rus, 
Šegvić) moraju nekako premostiti taj diskontinuitet, a za to nema podataka, 
pa se moraju služiti kojekakvim domišljanjima. 


Nije ništa bolje ni onda kada se podrijetlo Hrvata izvodi od nekih drugih 
Gota, a ne od onih u Dalmaciji, ili kakvih drugih Germana koji nepoznati i 
neprimijećeni dolaze iz prostranstava istočne Europe. I opet su to sve tek 
pretpostavke. To je velika slabost germanističkih modela pri odgovaranju 
na pitanje o podrijetlu Hrvata. Oni se pri današnjem stanju našega znanja 
ne mogu obrazlagati valjanim argumentima, pa ih uglavnom prihvaćaju 
samo takvi kojima je blizak ideologem antislavizma. 


S iranističkim modelima je nešto bolje. To je tako u prvom redu stoga što 
su od svih dosada predloženih etimologija hrvatskoga imena one što 
pretpostavljaju njegovo iransko podrijetlo najmanje nevjerojatne. 

Dakako, ni tu nema sigurnosti niti jedinstvenoga mišljenja. Predlažu se 
razne iranske etimologije hrvatskoga imena. Pomišlja se na iranski 
(fšu-)haurvata- "pastir" ili na hu-urvatha- "prijatelj" (oboje Vasmer). Po 
najnovijem tumačenju (Trubačev) hrvatsko bi se ime izvodilo od iranskoga 
har-vat- "u kojem su žene, ženski" i bio bi to iranski glasovni lik riječi koja u 
indijskom glasi sar-mat- s nepromijenjenim indoiranskim s i alternantnim 
indoiranskim sufiksom -ma(n)t-I-va(n)t-. Među nomadskim narodima u 
stepama sjevernoga Pricrnomorja javljaju se, naime, u starini uz brojnije 
iranske i indijski jezični tragovi. Tako bi i indijski oblik te riječi kao 

Sarmati postao isto kao i iransko Hrvati imenom naroda. Antička pak vrela 
bilježe da Sarmatima vladaju žene. Ime Hrvata bio bi po tome iranski izraz 


toga matrijarhata, kao što je ime Sarmata indijski. Ima i drugih iranskih 
etimologija hrvatskoga imena, no ovdje spomenute među svima su 
najuglednije. Ni jedna pak nije pouzdana, čak ni osobito vjerojatna. One 
tek pokazuju da se to ime dade dosta dobro etimologizirati iz iranskoga. 
Upravo na prostoru po kojem su se kretali iranski nomadi nađeni su u 
grčkoj naseobini Tanaisu (današnjem Azovu na ušću Dona) natpisi iz II-III. 
st. poslije Krista s osobnim imenom Horoatos, Horuatos. U tome se 
prepoznavalo ime Hrvata i smatralo se da je taj naziv za narod tamo 
postao osobno ime, što po sebi nije ništa neobično. I jezični okoliš u kojem 
se javlja to negrčko ime i njegov glasovni lik upućivali su na to da se ono 
može smatrati iranskim. U tome se pogledu nisu izricale nikakve sumnje. 
To što se u tom osobnom imenu vidi neizravan trag hrvatskoga narodnog 
imena ozbiljna je i načelno uvjerljiva pretpostavka. Nije manje, ali nije ni 
više od toga. Prave sigurnosti ni tu, međutim, nema. 


Kritika iranske teze 


Onima koji tragaju za iranskim podrijetlom Hrvata, a ne snalaze se u 
iranistici, ponudilo se i ime perzijske satrapije Harauvatiš. Ono se čita na 
jednom natpisu kralja Darija. To ime jako podsjeća na hrvatsko. Lako je 
onda pomisliti da je to najstariji njegov spomen i da Hrvati potječu iz te 
perzijske satrapije. No takvu zaključivanju stoje na putu ozbiljne zaprjeke. 
Ime zemlje Harauvatiš, zapravo tu klinasto pismo bilježi glasovni lik 
Harahuvatiš, potpuno je prozirno. U indoiranskom ono znači "ona koja se 
razlijeva u bare". To je ime rijeke. Ono se javlja i u Avesti kao sveta rijeka 
Harahvaiti, a u indijskoj je to predaji također sveta rijeka i božica 
Sarasvati. Po toj rijeci prozvala se zemlja, ne po narodu koji živi u njoj. 
Naziv pak za njezina stanovnika mora biti izveden iz imena zemlje. Tako i 
jest. Na natpisu kralja Artakserksa potvrđeno je kako se zove čovjek iz te 
zemlje. Taj naziv glasi Harahuvatiya. Kad bi Hrvati doista bili potomci ljudi 
koji su se tako zvali, njihovo bi ime moralo imati takav dočetak. Tomu pak 
nema nikakva traga. Stoga se ime Hrvata ne može izvoditi iz iranske riječi 
za razlivenu rijeku. 


Iransko podrijetlo pokušavalo se dokazivati i time što su se u ostatcima 
poganske vjere Hrvata htjeli prepoznati tragovi zoroastrizma. U starim 
slavenskim ritualnim tekstovima ima doduše nekih elemenata koji se mogu 
učiniti kao da izražavaju dualizam, ali niti je to pravi dualizam kakav je 
zoroastrijski, niti je obilježje po kojem bi se hrvatska duhovna predaja 
razlikovala od ostale slavenske. 

Kao trag iranskoga podrijetla spominje se i predaja o petero braće koja su 
povela narod u novu domovinu i boje kao oznake strana svijeta (tako Bijela 
i Crvena Hrvatska). Kad su postavljali tabor, stepski su nomadi zabadali 
stijegove sa zastavama različitih boja da označe središte i sve četiri strane. 
Njima su označivali i raspored u bojnome pokretu. Odatle broj pet i boje. To 
doista odražava mitsku sliku svijeta srednjoazijskih nomada, ali nije 
nikakva isključivo iranska baština. Kada se radi o Hrvatima, najprije će se 
tu misliti na Avare. U turkijskih je (proto-)Bugara osobito dobro potvrđena 
predaja o petero braće, a trag joj se jasno razabire i u Srba. 

Osim toga su veze starih Slavena s iranskim nomadima (Skitima, 
Sarmatima, Alanima) na području gdje šuma prelazi u stepu, po svemu 
sudeći, bile žive, trajne i prisne, pa je odatle lako mogao nastati narod koji 
je, kao Hrvati kakvima se opisuju u Porfirogeneta, bio dorastao borbi s 
Avarima. Ako se dakle Porfirogenetove vijesti o podrijetlu hrvatske vlasti u 
germanistički. No daleko smo od toga da bismo ga mogli smatrati čvrsto 
zasnovanim. 

O jednome nema dvojbe. I caru Konstantinu, i popu Dukljaninu, i Tomi 
Arhiđakonu, Hrvati su Slaveni. Njihovo neslavensko ime i neslavenska 
imena ono sedmero braće što su ih po jednoj tradiciji doveli u Dalmaciju 
znače da taj gentilno organiziran narod, ta gens Chroatorum, ima 
neslavenski sloj u svojoj tradiciji, i ništa više. Kada se pak zna kako su u 
ranom srednjem vijeku nastajale gentes, onda se shvaća da to još iz 


daleka ne znači da taj narod nije bio slavenski. Treba doista biti obuzet 
antislavističkim ideologemom pa da se čovjek raduje takvu iranističkom 
modelu kao neslavističkomu jer on uistinu i nije suprotan slavističkomu niti 
se s njime isključuje. Tek ideologemi su nespojivi. 


Neslavistički modeli nemaju jakih argumenata u specifičnim povijesnim 
podatcima. Jači su kada se stave u okvir hipoteze o prvobitnom socijalnom 
dualizmu kod Hrvata. Zato je, pošto su istočnjačka vrela svojim potvrdama 
vratila vjeru u Bijelu Hrvatsku cara Konstantina (Westberg, Marquart, 
Niederle), više autora zastupalo mišljenje da su prvobitno Hrvati 
neslavenskoga podrijetla vladali kao plemstvo nad Slavenima avarskim 
podanicima, koje su, pošto su pobijedili Avare, podvrgli sebi (Gumplowicz, 
Županič, Haupt-mann). No uza svu učenost i oštroumnost nisu se mogle u 
dokumentima naći potvrde za takav socijalni dualizam kod Hrvata, a i 
mjesto u Porfirogenetovu djelu u kojem se mislilo da se može naći osobito 
snažno uporište za to ima se razumjeti sasvim drukčije (Koder). 


Model slavističkog autohtonizma 


Nasuprot modelima doseljenja dugo je stajao model autohtonizma. Još u 
XVIII. i na početku XIX. stoljeća imao je uglednih zastupnika (Katančić, 
Gaj). To je onaj što ga je zastupao još Pribojević. Po tom su modelu već 
antički stanovnici Dalmacije i Panonije bili Slaveni, a oni na sjeveru potekli 
su od njih i raselili se po velikim prostranstvima srednje i istočne Europe. 
Hrvati su kao potomci starih stanovnika svojih zemalja u njima 
starosjedioci i kao takvi dio ne u ranom srednjem vijeku doseljenoga, nego 
iz prapovijesti i antike još autohtonoga južnog Slavenstva. Takav se model 
oko sredine XIX. stoljeća pokazao neodrživim i potpuno su ga prestali 
zastupati. Nema dvojbe da je tomu pridonijelo i raspoloženje koje je tada 
stvarao moćni ideologem slavizma, koji je svoje najutjecajnije predstavnike 
tada imao na sjeveru, među Česima, Slovacima i Rusima. Ipak je pri tome 
bilo od svega daleko najvažnije to što su se jezični tragovi antičkih 
domorodaca u ilirskim provincijama pokazivali neslavenskima; što su se 
bolje istraživali i upoznavali, to više. Jezični kontinuitet između toga 
staroga stanovništva i slavenskih Hrvata nije se više mogao iznositi kao 
ozbiljno tumačenje njihova podrijetla i pretpostavka vrijedna znanstvene 
pozornosti. 


Dakako, model autohtonizma ne mora se konstruirati u tom najjačem 
njegovu obliku. U nj ne mora biti ugrađen jezični kontinuitet. To je onda 
nešto kao Šižgorićevo shvaćanje po kojem se doseljenje ne isključuje, ali 
smatra pobočnim događajem koji nije bitan za identitet, dakle za izvođenje 
podrijetla. Po takvu shvaćanju su onda Hrvati svoj slavenski jezik doduše 
dobili od doseljenika koji su ga donijeli sa sjevera, ali se time bitno ne 
određuje njihovo podrijetlo jer je za nj važniji kontinuitet života na 
jadransko-podunavskom prostoru, kontinuitet koji se očituje u fizičkom tipu, 
mentalitetu, materijalnoj i duhovnoj kulturi. Vjerojatno je utjecaj 
slavističkoga ideologema kroz mnogo desetljeća sprječavao da se 
razmišlja u tom smjeru, premda arheologija i etnologija, povijest likovnih 
umjetnosti i glazbe te usmena književnost daju mnogo podataka koji 
upućuju u tom pravcu. za slabiju varijantu autohtonističkoga modela doista 
ima razloga. Argumentacija koja se zasniva samo na njima mora, međutim, 
ipak ostati jednostrana. Ima, naime, također obilnih i dojmljivih podataka 
koji pokazuju da je praslavenska baština u Hrvata jako prisutna, da su oni 
svojom tradicijskom kulturom autentični pripadnici izvornoga slavenstva. 
Samim se time nudi mogućnost da se konstruira slavističko- 
autohtonistički model, u kojem će se podrijetlo Hrvata izvoditi i iz 
kontinuiteta antičkoga domorodačkog etničkoga supstrata i iz doseljavanja 
Slavena sa sjevera u karakterističnom suodnosu jednoga i drugoga, ne 
poričući nikojoj od tih tradicija autentičnost. Mnogo toga, doista, govori za 
konstruiranje takva složenoga modela, ali se tomu odupire kako utjecaj 
ideologema slavizma, tako i utjecaj ideologema antislavizma, pa se na 
razmišljanja u tom smjeru nailazi najrjeđe. 

Ovim smo se razmatranjima sada već dotaknuli šire interdisciplinarnosti pri 
konstruiranju modela kojima se odgovara na pitanje o podrijetlu Hrvata. A 
rekli smo da bez suradnje raznih znanstvenih disciplina ne može biti 
valjana odgovora na nj. Nema dvojbe da, u načelu, o tome ima što reći 
etnologija. No ona je pri tome u slabu položaju jer je materijal koji skuplja i 
proučava većinom sasvim recentan, nije stariji od prošloga stoljeća, a 
starina tradicije iz koje potječe ne može se točnije odrediti, više se 
naslućuje nego se o njoj pouzdano zna. Stoga i pokušaj da se etnološkim 
istraživanjem dade prinos kritičkoj raspravi o vrelima za podrijetlo i 


doseobu Hrvata, koliko god zanimljiv bio, nije imao istinske dokazne 
snage. 

Fizička antropologija pak oskudijeva starijim materijalom i metode joj za 
sada ne dolaze do dovoljno podrobnih rezultata da bi nam mogla dati 
onoliko i onakvih podataka koliko bismo i kakvih trebali za odgovore na 
pitanje o podrijetlu Hrvata. Ono pak što je u najnovije doba na tom 
području učinjeno vrlo je vrijedno i upućuje na autohtonističko modeliranje. 
Najviše se pomoći, dakako, očekuje od arheologije. No upravo ona do 
danas nije dala očekivanih rezultata. Nove sinteze na tom području 
pokazale su vrlo jasno da baš o razdoblju koje je odlučno za odgovor na 
pitanje o podrijetlu Hrvata nema arheoloških podataka, isto onako kao što 
nema ni pisanih. I nije problem u tome što nam se doseljenje Slavena 
dosada nije pokazalo kao kronološki odrediv kulturni sloj, nego u tome što 
se za ključno razdoblje, za VII. stoljeće, osim samoga njegova početka, i 
za VIII. stoljeće, osim samoga njegova kraja, ne može utvrditi nikakav 
kulturni sloj. Dok se ne razjasni što je s tim, arheologija ne može mnogo 
pomoći pri konstruiranju znanstvenih modela o podrijetlu Hrvata. Svakako 
se pak ne mogu odatle što za to ključno razdoblje nema arheoloških 
podataka izvoditi nikakvi povijesni zaključci, kao npr. da su se Hrvati 
doselili, kako čitamo u cara Konstantina, ali tek na kraju VIII. stoljeća, ili da 
se uopće nije doseljavao nitko osim Gota, i još kakvih drugih Germana, 
kako se to u novije vrijeme zna čuti i čitati. Ako se riješi ta arheološka 
zagonetka, ima izgleda da se dobiju novi elementi za rasuđivanje o 
hrvatskim početcima. Sada smo što se toga tiče u položaju kakav je ovdje 
opisan. 


Lingvistika, napokon, daje neke vrlo pouzdane rezultate u tom sklopu 
pitanja. Nema nikakve dvojbe da je jezik Hrvata slavenski, i to 
južnoslavenski. Slavenski su jezici usko srodni s baltičkima, pa su 
prvobitno morali biti u bliskom susjedstvu. Starih tragova baltičkih jezika 
ima samo na sjeveru, uz Baltičko more i u njegovu zaleđu. Odatle se 
razabire da su južnoslavenski jezici doneseni iz sjevernijih predjela. 
Domorodački jezici rimskoga Ilirika, sudeći po njihovim oskudnim 
ostatcima, nisu nikako bili slavenski. Jezična nam istraživanja tako 


pokazuju da je jaki model hrvatskoga autohtonizma, onaj po kojem 
slavenski Hrvati oduvijek žive na svojoj zemlji, a drugi su se Slaveni odatle 
raselili po sjevernim prostranstvima, potpuno neodrživ. 

Pokazalo se da je ključ za razumijevanje čitavog spleta oko pitanja i 
odgovora o podrijetlu Hrvata razlučivanje znanstvenih modela od 
mobilizatorskih ideologema. Koliko god jedni utjecali na druge, po svojoj su 
biti ipak sasvim različiti. Rasprava o modelima ne može se voditi 
ideološkim optužbama. Umjesto toga valja razmišljati kako da se od 
jednostavnih i jednosmjernih modela dobiju složeni i polidimenzionalni koji 
će najpotpunije, najobuhvatnije i najistančanije odgovarati raspoloživim 
podatcima. 


